De ansatte i Kragskovhede Fængsel har oplevelser nok at tage af, når de skal fortælle om trusler og vold fra indsatte. Karsten Pedersen, der er Tillidsmand for de ansatte i fængslet, oplevede senest, at en indsat skrev på sin celle, at Karsten Pedersen skulle slås ihjel, kort forinden havde Karsten Pedersen overført den indsatte til lukket fængsel. Episoden Karsten Pedersen var udsat for endte som flere andre ikke med en retssag for den indsatte. Flere fængselsbetjente oplever, at deres anmeldelser ofte ikke fører til en retssag eller ender med et såkaldt tiltalefrafald, hvor den tiltalte anses som skyldig, men ikke får en straf for forbrydelsen. - Det er principielt et rigtig stort problem, fordi man rammer en fængselsbetjent ret hårdt på retsfølelsen, fordi når man får et tiltalefrafald efter at have overfaldet en fængselsbetjent, så står man jo tilbage med følelsen af, at så er det fuldstændig legalt at overfalde en fængselsbetjent, siger Bo Yde Sørensen, der er forbundsformand for Fængselsforbundet. Fængselsmure skal ikke være et helle Tirsdag kunne vi på TV2 Nord fortælle om flere ansattes oplevelse af, at det er konsekvensløst at true eller overfalde en fængselsbetjent, og det vækker onsdag opsigt på Christiansborg. - Jeg synes, at det er dybt beskæmmende at høre. Det er betjente, som udfører et meget vigtigt arbejde i et ekstremt vanskeligt miljø, dem skal vi bakke op i en hver henseende, siger retsordfører for Venstre Preben Bang Henriksen (V). Retsordføreren er lige så uforstående som fængselsbetjentene, og Preben Bang Henriksen mener, at det ikke må være et helle at begå en forbrydelse bag fængselsmurene. Lige nu er det netop den følelse fængselsbetjentene har, når der tit sker tiltalefrafald i retssager mod indsatte, der har truet eller overfaldet en fængselsansat. Begrundelsen for tiltalefrafaldet er ofte, at det ikke vil føre til en længere straf for den indsatte, hvis han eller hun bliver dømt. - Det skal bestemt ikke være sådan, at de der udfører en kriminel handling, om det er vold eller trusler mod en fængselsbetjent, slipper for at komme i retten og slipper for at få den fornødne tillægsstraf, siger Preben Bang Henriksen (V). Dobbeltstraf på vej I december blev et politisk flertal enig om en ny flerårsaftale for kriminalforsorgen, hvor det blandt andet blev vedtaget, at forbrydelser mod fængselsansatte skal give en fordobling af den oprindelig straf for eksempelvis overfald. En aftale Venstre ikke med i, men partiet og Preben Bang Henriksen var forslagsstillere på det ovennævnte initiativ. - Alle er enige om det forslag, vi kom med, at der skal være dobbeltstraf for vold overfor fængselspersonale, og derfor presser jeg på overfor justitsministeren for at få den lovændring igennem så hurtigt som overhovedet muligt, siger Preben Bang Henriksen (V). I Kragskovhede håber Karsten Pedersen, at politikerne denne gang vil sætte handling bag deres ord. - Det ville betyde, at man ved, når man går på arbejde og sker der noget – en trussel eller noget andet – så er der et back-up – der er nogen som tager sig af den her del, siger Karsten Pedersen. Vi har tilbudt justitsminister, Nick Hækkerup, et interview, men han har onsdag ikke haft mulighed for at stille op.
Nordjysk folketingspolitiker mener, at indsatte skal have en straf, hvis der er beviser for, at de har begået en forbrydelse mod en fængselsansat.